Diari Oficial de la Generalitat Valenciana


Sumari del DOGV 6632, del 18-10-2011 (2011/10983)

Notificació de la sentència dictada en el judici de mesures sobre fills extramatrimonials número 41/2011.
---------------------------------------------------------------------------------------------------------

### Dades del document

Número de DOGV
:   6632

Data del DOGV
:   18-10-2011

Secció del DOGV
:   IV. ADMINISTRACIÓ DE JUSTÍCIA

Número del document
:   2011/10947


Organisme emissor
:   Jutjat de Violencia Sobre la Dona Número 1 de Gandia

Tipus de document
:   Edicte

Notificació de la sentència dictada en el judici de mesures sobre fills extramatrimonials número 41/2011. [2011/10333]  
Procediment: família, guarda, custòdia, aliments, fill menor no matrimoni no consensuat 000041/2011.  
De: Gladys Rojas Ibáñez.  
Procuradora: Yolanda Benimeli Soria.  
Contra: Mehrez Ben Mohamed Boubakri.  
En aquest procediment verbal número 41/2011, de mesures sobre regulació de guarda, custòdia i aliments seguit a instàncies de Gladys Rojas Ibáñez contra Mehrez Ben Mohamed Boubakri, s'ha dictat sentència que, literalment, és com segueix:  
«Jutjat de Violència contra la Dona número 1 de Gandia (València)   
  
Mesures fills extramatrimonials número 41/2011  
Sentència número 26/2011  
Gandia, 22 de setembre de 2011  
Antonio Rafael Hernández Olivencia, magistrat jutge del Jutjat de Violència contra la Dona número 1 de Gandia, he vist aquestes actuacions de judici verbal número 41/2011, entre les parts; d'una, com a demandant, Gladys Rojas Ibáñez, representada per la procuradora la senyora Benimeli Soria i assistida del lletrat el senyor Gregori Giner i, d'una altra, com a demandat, Mehrec Ben Mohamed Boubakri, baró, declarat en rebel·lia, sobre la sol·licitud d'efectes de regulació de relacions paternofilials, amb la intervenció del Ministeri Fiscal.  
Antecedents de fet  
Primer. La representació abans indicada va presentar demanda contra l'expressat demandat, en la qual, després d'exposar els fets i fonaments jurídics que estimava pertinents i que ací es consideren reproduïts, acabava sol·licitant que es dictara sentència sobre la sol·licitud d'efectes de regulació de relacions paternofilials.  
Segon. Per torn de repartiment va correspondre a aquest Jutjat la demanda anterior, que va ser admesa a tràmit i, citat a termini el demandat i el Ministeri Fiscal, el demandat no va contestar i va ser declarat en rebel·lia.  
Tercer. Considerada contestada la demanda, es van convocar les parts a judici verbal. La part actora es va ratificar en el seu escrit de demanda i, rebut el plet a prova, es van practicar les proposades i admeses amb el resultat que consta en les actuacions, les quals resten concluses per a sentència. El Ministeri Fiscal no va oposar res a les pretensions de la part actora.  
Quart. Fets provats: de la relació sentimental entre Gladys Rojas Ibáñez i Mehrec Ben Mohamed Boubakri, baró, van nàixer, a Gandia (València): L. A. B. R., el 22 de setembre de 2001, M. G. B. R., el 6 de juny de 2003, i J. B. R., el 31 de març de 2005.  
Cinqué. En la tramitació d'aquest procediment s'han observat i complit les prescripcions legals.  
Fonaments de dret  
Primer. Davant de la situació de crisi d'una unió de fet, és obligació dels tribunals pronunciar-se sobre les conseqüències personals i patrimonials derivades de la ruptura de la convivència i això, atesa la protecció social, econòmica i jurídica de la família que proclama el nostre text constitucional en l'article 39.1, i que el Tribunal Suprem, en la sentència de 21 d'octubre de 1992, ha reconegut la plena legalitat de l'estable unió de fet, entre un home i una dona, com a manifestació del dret fonamental al lliure desenvolupament de la personalitat (art. 10 de la Constitució) i la susceptibilitat de constituir amb això una família tan protegible com la creada a través de la unió matrimonial i si bé la normativa prevista per a les crisis matrimonials no resulta aplicable de manera general a la ruptura de la unió de fet (sentències del Tribunal Constitucional de 15 de novembre de 1990; del Tribunal Suprem, d'11 de desembre de 1992, 18 de febrer de 1993 i 5 de juliol de 2001, entre altres), no obstant això, els fills són iguals davant de la llei, com proclama l'esmentat article 39, en el punt 2, de la Constitució, que assegura la protecció integral dels fills davant de la llei amb independència de la filiació. Aquesta equiparació entre els fills per naturalesa, siguen matrimonials o no, com es raona en la sentència de l'Audiència Provincial de Barcelona, de 28 de setembre de 1999, provoca que les normes substantives reguladores de les crisis matrimonials (art. 92 a 96 del Codi Civil) siguen aplicables a les relacions paternofilials que es creen en les parelles de fet, quan es produeix la ruptura de la convivència more uxorio. Així, la pàtria potestat de la prole actua com a dret inherent de la paternitat i maternitat i en el nostre àmbit té indubtable caràcter de funció tutelar que la configura com a institució a favor dels fills, com estableix l'article 154 i ho té declarat la jurisprudència des d'antic (sentències del Tribunal Suprem de 28 d'octubre de 1981, 25 de juny de 1923) així com les més recents (sentències de 23 de juliol de 1987, 5 de març de 1998, 9 de juliol de 2002), com declara l'article 24 del Pacte Internacional de Drets Civils i Polítics (Nova York, 19 de desembre de 1966), i fa referència l'article 39.3 de la Constitució, en el seu vessant obligatori de dret-funció. Per això, el cessament de la convivència de la parella exigeix haver de regular la forma de desenvolupament del dret-deure dels pares de vetlar per ells, tindre en companyia seua, educar-los i procurar-los una formació integral (art. 154 del Codi Civil).  
  
Segon. Que la declaració de rebel·lia no equival a l'assentiment ni suposa l'admissió dels fets per part del demandat rebel sinó que, de conformitat amb el que estableix l'article 1214 del Codi Civil, roman la càrrega de la prova en qui exigeix el compliment de l'obligació, i de l'examen de la prova practicada res no contradiu les pretensions de l'actora, les quals mereixen ser aprovades íntegrament. Per tant, s'estableixen les mesures següents:  
A) Que demandant i demandat podran viure separats i resten en llibertat per a regir la seua persona i béns en la forma que més els convinga.  
B) Es determina que els fills menors fruit de la relació extramatrimonial, L. A., M. G. i J. B. R., resten sota la guarda i custòdia de sa mare, Gladys Rojas Ibáñez. La pàtria potestat resta compartida.  
C) S'atribueix l'ús de l'habitatge familiar siti a Gandia, carrer de la Falconera, número 19, baixos, a la mare i els seus tres fills, la qual es troba en règim de lloguer.  
D) El demandat podrà establir el seu domicili a la seua conveniència amb l'única obligació de comunicar-ho a l'actora.  
E) S'estableix un règim de visites a favor del pare que consisteix en:  
a) Poder tindre els seus fills en companyia seua els caps de setmana alterns des de les 19.00 hores del divendres fins a les 19.00 hores del diumenge. Els menors els haurà d'arreplegar una tercera persona de recíproca confiança mentre es trobe en vigor la mesura d'allunyament acordada o que se li impose.  
b) Durant les vacances escolars de Nadal-Reis i Setmana Santa-Pasqua, els menors L. A., M. G. i J. B. R., romandran la meitat de cada un d'aquests grups de vacances en companyia de la mare i l'altra meitat en companyia de són pare, de forma rotativa. Aquesta rotació s'efectuarà de la manera següent:   
1. El pare tindrà els menors en companyia seua la primera meitat d'aquests períodes de vacances esmentats, en els anys parells i la segona meitat, en els anys imparells.  
2. La mare tindrà el menor en companyia seua la primera meitat dels períodes de vacances esmentats, en els anys imparells, i la segona meitat, en els anys parells.  
Als efectes oportuns s'entenen per períodes de vacances aquells que coincidisquen amb les vacances escolars dels menors, cosa que haurà de regir-se de la manera següent:  
- El període de vacances de Nadal-Reis comprendrà des de l'inici de les vacances escolars fins a la seua finalització, en la repetida festivitat de Nadal-Reis, i es dividirà per dos, i a cada ascendent li correspondrà una meitat de l'esmentat període de vacances.  
- El període de vacances de Setmana Santa-Pasqua s'estendrà des de l'inici de les vacances escolars fins a la seua finalització, en la repetida festivitat de Setmana Santa-Pasqua, i es dividirà per dos, i a cada ascendent li correspondrà una meitat de l'esmentat període de vacances.  
  
c) Quant al període de vacances d'estiu i atesa la poca estabilitat del demandat, aquest període s'estableix de la manera següent:  
- El pare tindrà els menors en companyia seua la primera quinzena de juliol i l'última quinzena d'agost.  
- La mare tindrà els menors des de la finalització del curs escolar fins al dia 1 de juliol, del 16 de juliol fins al 15 d'agost i des de l'1 de setembre fins a l'inici del nou curs escolar.  
Durant els períodes de vacances esmentats, haurà d'arreplegar els menors una tercera persona de recíproca confiança mentre es trobe en vigor la mesura d'allunyament acordada o que se li impose.  
  
No obstant això, el règim de vacances d'estiu establit precedentment, el pare o la mare que tinga amb si els fills comuns, permetrà a l'altre que puga arreplegar els menors i tindre amb si un dia cada dues setmanes, de les 17.00 hores a les 21.30 hores, preavisant-lo amb la deguda antelació a través d'una persona de recíproca confiança mentre subsistisca la mesura d'allunyament acordada o que se li impose.  
En tot cas, s'estableix una prohibició de traure els menors fora del territori nacional sense el consentiment de l'altre progenitor en document fefaent o amb autorització judicial.  
F) El demandat pagarà mensualment la quantitat de cent euros (100,00 €) per cada fill, en concepte d'aliments per als seus fills, l'esmentada quantitat la ingressarà en el compte bancari oberta per Gladys Rojas Ibáñez a l'entitat Banesto, oficina sítia a Gandia, passeig de les Germanies, número 7, compte número 5219-8360-64-1641615793, dins dels cinc primers dies de cada mes, i serà revalorable de conformitat amb els increments que experimente el cost de la vida segons els índexs de preus de consum que publique periòdicament l'Institut Nacional d'Estadística o organisme que el substituïsca.  
G) Pel que fa a les despeses extraordinàries seran pagades a mitges per ambdós progenitors, d'acord amb la reiterada jurisprudència. Les despeses extraordinàries necessàries i urgents podrà fer-les el progenitor custodi sense caler el consentiment previ de l'altre. Per les altres, caldrà el consentiment previ de l'altre o, si no l'hi ha, l'autorització judicial. Per al pagament de les despeses extraordinàries haurà de presentar una factura o qualsevol justificant de pagament vàlid segons dret.  
Si la quantia excedeix de la capacitat econòmica del progenitor custodi per a anticipar la seua despesa, podrà reclamar de l'altre progenitor la meitat corresponent de les bestretes o pagaments a compte amb la presentació prèvia del pressupost, avís de cobrament o qualsevol altre document que faça fe de la certesa del pagament, del seu perceptor, de la quantia i de la data o època de pagament. Si fóra indispensable el pagament anticipat de la totalitat de l'import, presentarà a l'altre progenitor una factura pro forma o un document equivalent.  
H) Les despeses mèdiques que requerisquen la salut dels menors i no estiguen cobertes per la Seguretat Social, es pagaran a mitges i les mateixes parts per ambdós progenitors, amb la presentació prèvia de les factures corresponents, i en tot cas la decisió de realitzar aquestes despeses que redunden en benefici dels menors haurà de ser prèviament consultada i presa per ambdós compareixents. Ambdós compareixents assumeixen que no adoptaran cap decisió o cap acte que poguera anar en contra de la salut dels menors o en resultara perjudicial.  
Tercer. No s'aprecien motius que puguen determinar una especial condemna en costes processals.  
Dispositiva  
Estime en part la demanda formulada per la procuradora la senyora Benimeli Soria, en nom i representació de Gladys Rojas Ibáñez, contra Mehrez Ben Mohamed Boubakri, en rebel·lia, i acorde les mesures en benefici dels fills L. A. B. R., M. G. B. R. i J. B. R., previstes en el fonament jurídic segon. Sense costes.  
Notifiqueu aquesta resolució a les parts, i feu-los saber que aquesta es pot recórrer en apel·lació davant de l'Audiència Provincial de València. El recurs s'ha de preparar mitjançant un escrit presentat en aquest Jutjat dins del termini de cinc dies hàbils comptadors des de l'endemà de la notificació, que es limite a citar la resolució objecte d'apel·lació i on es manifeste la voluntat de presentar un recurs, amb expressió dels pronunciaments que impugna.  
Aquesta és la meua sentència, que pronuncie, mane i firme. En done fe».  
  
Publicació. La sentència anterior la va llegir i publicar el jutge que la va dictar mentre celebrava audiència pública. En done fe.  
La secretària judicial.  
I atés que el demandat esmentat, Mehrez Ben Mohamed Boubakri, es troba en parador desconegut, expedisc aquest edicte a fi que valga notificació de forma deguda.  
  
Gandia, 23 de setembre de 2011.- La secretària judicial: M.ª Carmen Pellicer Verdú.